# קץ המגולה

איתא בגמ' מגילה הנ"ל "ומה ראו לומר קיבוץ גליות לאחר ברכת השנים דכתיב ואתם הרי ישראל ענפכם תתנו ופריכם תשאו לעמי ישראל כי קרבו לבוא", ועי' בגמרא (סנהדרין צח) "אין לך קץ מגולה מזה שנאמר 'ואתם הרי ישראל ענפכם תתנו'" וכו' ופרש"י "כשתתן ארץ ישראל פריה עין יפה אז יקרב הקץ ואין לך קץ מגולה יותר" והרמב"ן בספר בגאולה כתב "ואשר כתוב עליו "ואתם הרי ישראל ענפכם תתנו ופריכם תשאו לעמי ישראל כי קרבו לבוא" ענינו שיצוה להרים לשאת פרים כאשר יקרב קץ ישראל לשוב טרם בואם".

ויש לבאר המשמעות של קץ מגולה ונעתיק מה שכתב בספר בתקופה בסערת אליהו בזה (מ"ד) "כתיב וששמו עליה אויבכם היושבים בה, וכתב רש"י זו מדה טובה לישראל שלא ימצאו האויבים נחת רוח בארצם תהא שוממה מיושביה עכ"ל, והוא בתו"כ שם. ופשוט הוא לפ"ז כי הכתוב הנ"ל "הרי ישראל ענפכם תתנו ופריכם תשאו לעמי ישראל" דהוא נתינת הפירות בעין יפה הוא היפך שממון הזה. ומכיון דהובטח ד"ושממו עליה אויביכם היושבים בה" ממילא מובן שענין גידול פירותיה של א"י בעין יפה מקושר עם התישבות בני ישראל בחזרה על אדמתם. אמנם אין זה קשור עם שום ענין של גאולה כי זהו רק חסד להפקיע א' מקללות הגלות לבד, ויתכן ענין זה בתוך הגלות עצמה. ורק חז"ל ברוח קדשם פירשו לנו מאמר הנבואה ד"ואתם הרי ישראל..." שיש בתקופה זו "אות" עכ"פ על העתיד. ומבואר היטב מזה דבתקופת האות הזה יהיה קיבוץ והתישבות מאחינו בנ"י בא"י".

על ביאת הג"ר אברהם שאג, עם תלמידו הגרי"ח זוננפלד זצוק'"ל לארץ ישראל איתא "בצאתם את העיר יפו נכנסה העגלה אל שביל שמשני צדיו נטועים היו פרדסי יפו המפורסמים, וריח של תפוחים הגיע לנחיריהם. באותה שעה מלמל הצדיק מקוברסדארף )הג"ר אברהם שאג( עתה מומחשים לי ביתר שאת דברי הפסוק: "כריח שדה אשר ברכו ה'". וכי זכיתי מעולם לריח כזה של "חקל תפוחין קדישין", כפי שאני זוכה עתה? הלא זהו מעין עולם הבא, ממש מעין עולם הבא, גן עדן עלי אדמות... ומכיון שהשתיקה הופרה, ענה התלמיד לעומתו: נו, **הלא זהו מה ששנינו בסנהדרין "ואמר רבי אבא אין לך קץ מגולה מזה שנאמר ואתם הרי ישראל ענפכם תתנו ופריכם תשאו לעמי ישראל**, ופירש"י "כשתתן ארץ ישראל פריה בעין יפה אז יקרב הקץ, ואין לך קץ מגולה יותר". באותה שעה **נענה רבו והפטיר אחריו לאות הסכמה "יפה אמרת חיים בני",** אין בכך כל ספק, הקץ מתקרב, יש לזרז את הסוסים שיגיעו מהרה לירושלים, שמא יבוא המשיח, ואנחנו משתהים בדרך"....

"כמה פחד ורחב לבבו (הגרי"ח זוננפלד זצוק'"ל) למראה ארץ ישראל ההולכת ונבנית, מושבות חדשות מוקמות במקומות שונים, שדות שוממות מוריקות מלא העין, ויעוד הנביא יחזקאל: "ואתם הרי ישראל ענפכם תתנו ופריכם תשאו לעמי ישראל", הולך ומתגשם לנגד עינינו, והלא כבר אמר רבי אבא (סנהדרין צח, א) כי בהתגשמותה של נבואה זו "אין לך קץ מגולה מזה". ("האיש על החומה" ח"ב, עמוד 139).

הרב הקדוש רבי אהרן מבעלזא זצ"ל: כשהגיע לארץ הקודש, אחזתו רוח קדושה של כיסופי גאולה, ועיניו לא שבעו מהביט בנופה של הארץ. **בכל עת היה מזכיר את דברי הגמרא 'אמר רבי אבא אין לך קץ מגולה מזה שנאמר: ואתם הרי ישראל ענפיכם תתנו ופריכם תשאו לעמי ישראל'**. ופירש רש"י כשתתן ארץ ישראל פריה בעין יפה, אז יקרב הקץ ואין לך קץ מגולה מזה'. (ספר אדמורי בעלזא.'ומביא גואל' עמ' 83)

"קריאה נאמנה" (שהתפרסמה בשעתו, וצוטטה בכמה ספרים) מאת הג"ר איסר זלמן מלצר זצ"ל: "... הבה נתבונן ונכיר את התפקיד הגדול המוטל עלינו לעת כזאת, אשר זכינו, אחרי כאלפיים שנות גלות מרה, לחזות בשיבת בנים בונים לגבולם בממדים ענקיים, **והתגשמות יעודי הנביא "ואתם הרי ישראל ענפכם תתנו ופריכם תשאו לעמי ישראל**".

ז"ל הג"ר יוסף צבי הלוי זצ"ל גאב"ד תל אביב-יפה (הפוסק של הסטייפלר זצ"ל, לאחר פטירת מרן החזו"א זיע"א, מוסף יתד נאמן, דברים תשע"ב) "והיות שאמר רבי אבא אין לך קץ מגולה מזה, שנאמר ואתם הרי ישראל ענפכם תתנו ופריכם תשאו לעמי ישראל. וב"ה בימינו זכינו לראות בארצנו על הרי ישראל כרמים ופרדסים ומושבות ועיירות של אחינו בני ישראל כן ירבו" ('כרם הארץ' בהקדמה, ע"ב).

ז"ל הג"ר אברהם יעלין זצ"ל (מח"ס 'ארך אפיים' בהסכמת החפץ חיים) "עוד ראיה שהגיע זמן הגאולה, מגמרא (סנהדרין צ ח) דא"ר אבא אין לך קץ מגולה יותר מזה שנאמר ואתם הרי ישראל ענפיכם תתנו ופריכם תשאו לעמי כי קרבו לבוא... ועינינו רואות איך שנתקיים נבואה זו, כי כאשר נודע מתורתנו הקדושה שארצנו הקדושה היתה המעולה שבכל הארצות, ועכ"ז הנה מעת גלו ישראל ממנה ונתיישבו שם הנכרים זה קרוב לאלפים שבה, נעשית כמדבר שוממה ותמאן לתת כחה ליושביה, וכתב הרמב"ן ע"פ ושממו וגו' הנ"ל, שכמה פעמים רצו המלכיות לעשות א"י ישוב טוב כשאר מדינות ולא עלה בידם, ועד אשר התחילו בנ"י לשוב שמה ולזרוע שדות ולטעת כרמים ולבנות בתים בה, שוב מראית להם סבר פנים יפות, והארץ נותנת יבולה והעצים פרים בעין יפה, כמאמרי חז"ל הנ"ל ,ועתה מי האיש אשר יפקפק עדיין אם הגיע זמן הגאולה ולא יאמין באותות חז"ל".

"נבאו שהאומות שנתישבו בארץ ישראל בימי הגלות לא יהיה להם קורת רוח בה, שלא תתן להם ברכה, ולא יוכלו ליישב הרק תהיה שממה. ונבאו שבעת שצריך להיות הגאולה תתן פריה לישראל בעין יפה, וזהו סימן המובהק שהגיע קץ הגאולה. וב' נבואות אלו ראינו שנתקיימו, לכן נודע מזה שודאי קץ הגאולה הגיע" (מאמר 'חיזקו אל תיראו', סימן יח, ל"ב, ל"ג).

וז"ל האדמו"ר הגה"ק ר' יוחנן טברסקי זצ"ל מטאלנא "והאמת שרואים זה בחוש, לפני שנים הייתי כאן גם כבחור וגם בתחילת המדינה, לא היה בכלל פירות טובים, ולא היה בכלל מבחר של פירות, אפילו תפוחים ואגסים לא היה בנמצא, וק"ו שאר פירות כי הארץ הייתה בשלטון של גויים, אפילו שהיו בה יהודים מועטים, אבל השלטון היה של גויים ולא גדלו הפירות, אבל היום ב"ה מלא פירות טובים, מתחיל להתנוצץ ההבטחה של לא תחסר כל בה, וזה סימן לשלטון היהודים בארץ. איתא בגמרא אם רואים פירות טובים בארץ ישראל אין לך קץ מגולה מזה, וקשה להבין דברי הגמרא מה העניין בזה? מה יש אם רואים פירות ומה זה קשור לגאולה. אבל לדברינו יובן, אם רואים שהארץ מתחילה להוציא פירות טובים סימן שהולכת לעבור לשלטון ישראל, שהרי בגלות צריך להתקיים הקללה "והשימותי את הארץ" שלא יהיה בארץ ברכה מיוחדת, ואם רואים את הברכה סימן מובהק הוא שהגאולה מתקרבת, וזה אין לך קץ מגולה מזה". (אמרתך חייתני' עמוד 286)

בספר דעת סופרים (יחזקאל עמ' שלג הערה ד) איתא "הנני מוצא לנחוץ להאריך כאן כאמור להלן בחודש אדר תשכ"ט נועדתי לשיחה עם אחד הישישים בין חכמי הדור הרב יוסף ברייער זצ"ל, ראש קהילת ישורון בניו יורק.. ענה ואמר לי: אתה עוסק בנביאים, אם כן אמור לי, **הנה אם מסתכלים בספר יחזקאל ואתם הרי ישראל ענפכם תתנו ופריכם תשאו לעמי ישראל כי קרבו לבוא. דומה שהנה זה הוא מה שמתרחש עתה בארץ**...".

ז"ל הג"ר זכריה שטרן זצ"ל (רבה של שאוול, בעמח"ס זכר יהוסף) "כענין שאמר בסנהדרין "אין לך קץ מגולה מזה ואתם הרי ישראל ענפכם תתנו ופריכם תשאו לעמי ישראל". הכונה היא כפשוטו, שמעת החורבן נעזבה הארץ ונעשית לשממה מרוב המלחמות ודמי ההרוגים אשר שטפו בכל הארץ ונעשית גפרית ומלח שרפה כל ארצה... [עו]תה במקומות אשר תבוא יד חרוצים תשוב להיות מוכשרת להוציא פרי לעבדה תנובה מאה שערים, ולהוציא סגולת האדמה להיותה גם היום ארץ זבת חלב ודבש כאשר ישקדו עליה לחדש נעוריה, ואשר בקרבת ימי הקץ הנועד לבוא, יתן ד' בלב היושבים עליה לחדש פני האדמה לעבדה ולשמרה ולשובב שבותה לקדמותה בארץ הנשמה הזאת אשר המה יהיו עקבות המבשרים בבוא עיתה". (זכר יהוסף, תהלוכות האגדות, סוף פרק לג).

וראיתי כתיב "באב תש"ע, בתקופה בה מפטירים בשבע דנחמתא, התקיימה הנחת אבן הפינה לישוב גבעת זאב החדשה. את המשא המרכזי נשא מרן הגאון רבי שמואל אויערבאך זצוק"ל, שקרא בהתרגשות: "כשעינינו רואות בהתגשמות חזון הנביאים על בניין ערי ציון לה' ולתורתו, כשנבנית עיר להגדיל ולהרחיב קדושת ירושלים, אין לך קץ מגולה מזה" (קדושת ציון).

ובספר אם הבנים שמחה כתב "ועיין בדרשות רבינו החת"ס לפרשת פרה שכתב על הפסוק האמור ביחזקאל "ואמרו הארץ הלזו הנשמה היתה כגן עדן והערים החרבות והנשמות והנהרסות בצורות ישבו וידעו הגוים וכו' כי אני ה' בניתי הנהרסות נטעתי הנשמה אני ה' דברתי ועשיתי" וכתב רבינו בזה"ל "שהיתה גן עדן שהוא התענוג היותר גדול, ומ"מ אין אדם זוכה לזה, אלא ע"י יסורים תחילה, דוקא ע"י יסורין תחילה, הכי נמי אחר שסבלנו צרות יושיענו ה'. ואם תהיה כזאת בשעת גאולה שלימה אין חידוש כ"כ, אבל **'ואני בתוך הגולה**' ומ"מ ירומם ה' קרן עמו, וזהו השגחה נפלאה מאת ה' לטוב, וזהו **'הארץ הנשמה היתה כגן עדן'**, אחר שסבלו יסורים הושיעם ה' והיתה זה בשעה **שהערים** **בצורות ישבו**, כי בעת הגאולה השלימה כתיב בזכריה (ב' ח') 'פרזות תשב ירושלים' אמנם עתה בהיותם עוד בגלות בין העמים הם בבחינת בצורות, ומ"מ **'היתה כגן עדן'** מזה יבינו וידעו כי ה' יתברך הוא המושיע לעמו מכל צרותם הוא המסיר יגונם ואנחותם ונפשות עגומים ישמח לטובה אמן". הרי מבואר מדברי החת"ס דנבואה זו מדברת מקודם הגאולה שהקב"ה יביא אותנו לארץ ישראל בהשגחתו הנפלאה ע"י שלוחיו וסיבותיו שיסבב לנו אחר הצרות שיעברו עלינו ונעשה מארץ ישראל גן עדן ובהיותינו שמה יזרוק עלינו רוח טהרה לעבדו בלבב שלם".

והיינו שהמעיין שם בנביא, יראה שהנביא מדבר בהדיא על ארץ ישראל, וקאמר שיהיה כ"גן עדן", אך כותב החת"ס שיהיה עדיין מצב "בתוך הגולה" ויהיה עדיין מצב שנצטרך "לבצר חומותינו מחשש שיבא האויב להלחם עמנו" והיינו שעדיין נצטרך לתכסיסים להלחם ולהשמר בדרך הטבע עם האויב, וזה בודאי מצב של גלות. והדבר נפלא מאוד לומר שגם במצב כזה יהיה מצב של **'הארץ הנשמה היתה כגן עדן'**, ואילו לא כתבו א"א לאמרו.

וזה לשון המכתב שכתב הגרי"ח זוננפלד בשנת תרע"ד, ביחד עם הג"ר בן ציון יאדלר, והג"ר משה קליערס רבה של טבריה "אחד החזיונות מרהיבי הלב שבדורנו, הוא בודאי חזון הישוב הארצי ישראלי, ההולך ומתקדם בכל ערכיו בשנותיו האחרונות... וכשאנו מביטים על המושבות הפורחות, על הערים המתרחבות, על הפרוורים ההולכים ומשתכללים בארץ ישראל, ואנו קוראים את דברי הנביא: 'כה אמר ד"א, ביום טהרי אתכם מכל עונותיכם, והושבתי את הערים, ונבנו החרבות, והארץ הנשמה תעבד תחת אשר היתה שממה לעיני כל עובר". ואמרו "**הארץ הלזו הנשמה היתה כגן עדן**, והערים החרבות והנשמות והנהרסות בצורות ישבו" היינו אז כחולמים. הננו מוצאים את עצמנו קטנים יותר מדאי, בכדי להקשיב את הקול הגדול הבוקע ועולה מתוך החזון הזה... ורואים אנו בעינינו כי דבר אלקינו יקום לעולם" (האיש על החומה ח"ב, עמוד 313).

כתב בספר "דורש לציון" (עמ' נא) שלשה עיקרים מפי הגר"א ותלמידיו היו מפורסמים בכל א"י... ג) לפני הגאולה השלימה צריכה ארץ ישראל להיות בנויה ונושאת פריה על כל מרחביה, עד שארץ ישראל כולה תהיה בבחינת "גן עדן התחתון", עפ"י הכתוב (ישעיהו נא, ג) כי נחם ה' ציון נחם כל חרבותיה וישם מדברה כעדן וערבתה כגן ה' ע"כ.

וכדבריהם של גדולים הללו שיהיה מאוד טוב לישראל קודם ביאת משיח צדקינו איתא בהקדמה לס' בכורי אביב בשם הרה"ק מראדזימין ז"ל, שהגיד בשם היהודי הק' זי"ע **כי קודם ביאת משיח יהיה טוב מאוד לבני ישראל** דכתיב ותקם בעוד לילה ותתן טרף לביתה עוד מקודם בעוד לילה יהיה טרף טוב פעמים טוב בגימ' טרף והוא ענין ההענקה שבאה אחר שעבוד העבדות שהרה"ק ר' הערש מלאמאז' זי"ע סיפר זאת לשפת אמת זי"ע והתפלא על כך.

וכן אמר הגה"צ רבי שלמקה זוועהיל זצ"ל "לפני ביאת המשיח יהי' שפע בעולם משל לבן מלך שהתרחק מארמון המלוכה לכפר נידח והתרגל למאכלים כפריים וכשחוזר לארמון המלוכה מרגילים אותו לאט לאט במאכלים עדינים כדי שגופו יוכל שוב לאכול שלפני זוה"ק ממעדני המלוכה כך יהי' שפע של טובה לבני ישראל לפני שובם לציון ולירושלים" (יסוד צדיק קכג).

וכדבריו מצינו במדרש תנחומא (פר' דברים) "דָּבָר אַחֵר, יְשֹֻשֹוּם מִדְבָּר וְצִיָּה. מִפְּנֵי מַה כְּתִיב כָּךְ. לְלַמֶּדְךָ, **שֶׁבְּשָׁעָה שֶׁהַקָּדוֹשׁ בָּרוּךְ הוּא מְגַלֶּה שְׁכִינָתוֹ עַל יִשְֹרָאֵל, אֵינוֹ נִגְלָה עֲלֵיהֶם כְּאַחַת**, מִפְּנֵי שֶׁאֵינָן יְכוֹלִין לַעֲמֹד בְּאוֹתָהּ טוֹבָה בְּפַעַם אַחַת. שֶׁאִם יְגַלֶּה לָהֶם טוֹבָתוֹ כְּאַחַת, יָמוּתוּ כֻּלָּם... **אֶלָּא מָה הַקָּדוֹשׁ בָּרוּךְ הוּא עוֹשֶֹה, מִתְגַּלֶּה לָהֶם קִמְעָא קִמְעָא**.

וכדאי להעתיק כאן מה שאמר הג"ר משה הילמאן שליט"א (הובא בגליון אספקלריא) וז"ל "פעם שמעתי מפי הגאון רבי משה פיינשטיין זצ"ל באסיפא בבורו פארק, שאמר בזו הלשון "דורינו הוא דור של עשירות, דור של אוכלי המן, **לא היה דור כזה מימות** **בית שני"**, ולמידים מזה שמה שאיתא בסוף מס' סוטה כל הירידות בהשפעות מזמן חורבן בית, שנמשך הלוך וחסר עד קרוב בימינו כמו שאמרו חז"ל שאין לך יום שאין קללתו מרובה מחבירו, עד החורבן הגדול והנורא שעבר על עמנו, שהדבר נתהפיך מקצה אל קצה, וכבר אנו בתוך מצב של שהושפע לנו השפעות שלא ראינו מזמן הבית, ומזמן רבי משה זצ"ל עד זמנינו הרי שההשפעות מתרבים מיום אל יום יותר ויותר, וזהו שהיתה דבר ה' ביד הנביא שכבר קודם משיח יהיה לנו בכלל ובפרט בארצינו הקדושה, השפעות כל כך כמו שאנו שרוים בגן עדן.

וז"ל האדמו"ר משומר האמונים בעל חוקי חיים זצ"ל "חז"ל אמרו אם ראית ארץ ישראל מוציאה פירותיה אין לך קץ מגולה מזה, וזה פלא כי כשהגענו לארץ ישראל ועד לפני ארבעים שנה לא היו יכולים להשיג כאן בארץ בננות ותפוזים וענבים, והיום ב"ה רואים שארץ ישראל מוציאה פירות טובות" (קול החצר גליון קלו).

ובספר אמונת עתיך (ח"ג דף קלט) להגה"צ ר' משה וולפסון שליט"א איתא בזה"ל "והגרי"ח זאננפעלד זצ"ל כשראה איזה פירות שגדלו בא"י היה שמח שראה בזה סימן להתקרבות הקץ כנ"ל בגמ'. והנה זה היה בזמנו כשעדיין היו הפירות מעטים בתכלית בכמות ואיכות, אבל בזמננו רואים ב"ה פירות נאים. וזה לי עשרים שנה שזכיתי להיות בכל שנה בא"י ותמיד רואים השתנות למעליותא בפירות א"י. וביחוד יש לציין שבשנה זו ראיתי את האתרוגים שהיו מהודרים מאד אשר עדיין לא היו כן מעולם וכן היה שפע הדסים מא"י והרי זה מסימני הקץ... ויש להתחזק בסימנים אלה כי בא מועד הגאולה ולהוסיף זכיות בכדי שנזכה לקיום הדבר".

## השראת השכינה

ואיתא בתנחומא "דָּבָר אַחֵר, יְשֹֻשֹוּם מִדְבָּר וְצִיָּה. מִפְּנֵי מַה כְּתִיב כָּךְ. לְלַמֶּדְךָ, **שֶׁבְּשָׁעָה שֶׁהַקָּדוֹשׁ בָּרוּךְ הוּא מְגַלֶּה שְׁכִינָתוֹ עַל יִשְֹרָאֵל, אֵינוֹ נִגְלָה עֲלֵיהֶם כְּאַחַת**, מִפְּנֵי שֶׁאֵינָן יְכוֹלִין לַעֲמֹד בְּאוֹתָהּ טוֹבָה בְּפַעַם אַחַת. שֶׁאִם יְגַלֶּה לָהֶם טוֹבָתוֹ כְּאַחַת, יָמוּתוּ כֻּלָּם... אֶלָּא מָה הַקָּדוֹשׁ בָּרוּךְ הוּא עוֹשֶֹה, **מִתְגַּלֶּה לָהֶם קִמְעָא קִמְעָא**. **בִּתְחִלָּה מֵשִׁישׁ אֶת הַמִּדְבָּר**, שֶׁנֶּאֱמַר, יְשֹֻשֹוּם מִדְבָּר וְצִיָּה. וְאַחֲרֵי כֵן, [ו] תָּגֵל עֲרָבָה וְתִפְרַח כַּחֲבַצֶּלֶת. וְאַחֲרֵי כֵן, פָּרֹחַ תִּפְרַח. וְאַחֲרֵי כֵן, כְּבוֹד הַלְּבָנוֹן נִתַּן לָהּ. וְאַחֲרֵי כֵן, **הֵמָּה יִרְאוּ כְּבוֹד ה' הֲדַר אֱלֹקינוּ**". ומבואר מדברי התנחומא שעצם הענין של "**מֵשִׁישׁ אֶת הַמִּדְבָּר"** כשתתן ארץ ישראל פריה עין יפה, זהו חלק והתחלת התגלות אלקית בנחמת ציון, (מספר חבלי משיח בזמנינו).

כתב רבינו הגאון רבי יהונתן אייבשיץ זצ"ל בספרו תפארת יהונתן (נצבים) בזה"ל "ושב וקבצך מכל העמים אשר הפיצך ה' אלוקיך שמה: זהו הענין... ולעת הגאולה לא ישוב השכינה אתנו בפעם אחת, רק השכינה ישוב מקדם לא"י, ולא נשוב אנחנו לשם, **כי צריך הרבה דברים קודם לקיבוץ גליות, ואי אפשר אם לא השכינה במקומו**", ודברי כדברי המדרש הנ"ל ששוב יתגלה שכינתו יתברך בארץ ישראל כדאי להכין הארץ בפירותיה כדאי שיהיה מוכן לקבל בניה בקיבוץ גליות הבא אחריו.

וכדאי להתבונן עוד בעומק בענין זה של קץ המגולה הוא ההתחלה של התגלות כבוד ה' בארץ ישראל. כתב הגר"א (יהל אור משפטים יב, אבן שלמה) "כי בכל עת ועת מתעברת ממשיח, ואם היו ישראל כדאי כבר נולד משיח, אבל בעונותינו מפלת אותו כל פעם ופעם בעבור שאנו מתרפין מדברי תורה, וזהו שנאמר בגמ' (סנהדרין צו:) אמתי אתו בר נפלי א"ל בר נפלי קרית ליה, א"ל אין דכתיב..." (הובא בספר קץ המגולה).

וכתב בספר בתקופה בסערת אליהו (מ"ח) אמנם הגם הקץ הנמצא בכללות עקב זה סתום, מ"מ ישנה אות על גילוי בעתיד. פירוש הדברים דבכמה מקומות בנביאים הגדירו מהלך הגאולה כלידת כנסת ישראל מחדש "גם ילדה ציון בניה" (ישעיה סו), "כמו הרה תקרב ללדת" (שם כו), וכדומה. בהיות גוף הגאולה בסוד לידה על כן נמצא בה גם העיבור, ובעיבור יש כבר אות על הלידה העתידה... והרי כבר אמרו חז"ל דמשיח נקרא בר נפלי... כי בהיותו בסוד הלידה תוכל להיתהפך לנפל ח"ו... אמנם כל הדברים הללו רק על קץ שיכול להיות שהחטא יגרום לביטולו, דהרי הרבה קיצים אמרו חז"ל, ובהם באופן ד"אם זכו" אז, אבל ח"ו באופן דלא זכו יהיה העיבור נהפך לנפילה. אבל על קץ האחרון... אז העיבור בודאי יתרקם ללידה גמורה. ו**ע"ז באו דבריהם כאן דאין לך קץ מגולה מזה פירושו דכבר הגיע כאן אות על הלידה** וכבר הוכר העובר העתיד להולד..." (הובא בספר קץ המגולה).

וממילא מובן שזהו למה זהו ההתחלה, כי מכאן ואילך כבר הגאולה ותיקון העולם באופן כללי, הוא רק בדרך העלייה, ולא יהיה נפל עוד פעם, והיינו ששוב לא יהיה העולם בדרך ירידה וחורבן, אך דרך עלייה ובנין. והגם שהוא עדיין רק בבחינת עיבור אך הוא עיבור שיביא מתוכו לידה, שהעיבור יתקיים ויגדל עד שבקרוב יצא לאויר העולם ויתקיים זה הולד עד שיגדל וישגה עד כי גדול מאוד.